“เงินบาท” เปิดอ่อนค่า 36.15 บ. หลัง “บอนด์ยีลด์สหรัฐ” พุ่ง – จับตาประชุมเฟด
เงินบาทเปิดอ่อนค่า แตะ 36.15 บาท/ดอลลาร์ อ่อนค่าจากปิดตลาดเย็นวานนี้ที่ระดับ 36.09 บาท/ดอลลาร์ หลังบอนด์ยีลด์สหรัฐปรับตัวขึ้นต่อเนื่อง พร้อมจับตาประชุม Jackson Hole จะมีสุนทรพจน์ของเฟดวันศุกร์นี้
เงินบาทเปิดอ่อนค่า แตะ 36.15 บาท/ดอลลาร์ หลังบอนด์ยีลด์สหรัฐปรับตัวขึ้น พร้อมจับตาประชุมเฟดวันศุกร์นี้
23 ส.ค. 2565

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 36.15 บาท/ดอลลาร์ อ่อนค่าจากปิดตลาดเย็นวานนี้ที่ระดับ 36.09 บาท/ดอลลาร์ เงินบาทเช้านี้อ่อนค่าต่อเนื่องจากเย็นวานนี้ เนื่องจากบอนด์ยีลด์สหรัฐฯ ยังปรับตัวสูงขึ้นต่อเนื่อง ก่อนการประชุม Jackson Hole ที่จะมีสุนทรพจน์ของประธานธนาคารกลางสหรัฐ (เฟด) ในวันศุกร์ (26 ส.ค.65) โดยตลาดจึงยังคงระมัดระวัง มีแรงหนุนของค่าเงินดอลลาร์เทียบทุกสกุลเงินในภูมิภาค
“สกุลเงินภูมิภาคเช้านี้อ่อนค่าหมด สกุลเงินเยนอ่อนค่าเยอะ เนื่องจากบอนด์ยีลด์สหรัฐฯ พุ่งขึ้น เพราะเงินเยนยีลด์ต่ำจึงโดนเทขาย ส่วนยูโรก็อ่อนค่าเยอะเช่นกัน เนื่องจากราคาแก๊สและค่าไฟฟ้าสูงขึ้น เพราะกังวลเรื่องการขาดแคลนพลังงานหากรัสเซียหยุดส่งแก๊ส” นักบริหารเงิน กล่าว
โดยนักบริหารเงิน ประเมินกรอบการเคลื่อนไหวของเงินบาทในวันนี้ไว้ที่ 36.05 – 36.20 บาท/ดอลลาร์ โดยระหว่างวันคาดว่าจะผันผวนจากกระแสข่าวการเมืองในประเทศ แต่ยังให้น้ำหนักเรื่องเฟดเป็นหลักปัจจัยที่ต้องติดตามวันนี้ คือ กระแสข่าวปมวาระการดำรงตำแหน่งนายกรัฐมนตรีครบ 8 ปี ว่าจะมีความชัดเจนอย่างไร และติดตาม Flow นักลงทุนต่างชาติ เนื่องจากเมื่อวานนี้เงินบาทอ่อนค่ามาก แต่นักลงทุนต่างชาติยังซื้อหุ้นไทยสุทธิประมาณ 1,000 ล้านบาท
THAI BAHT FIX 3M (22 ส.ค.) อยู่ที่ระดับ 0.73404% ส่วน THAI BAHT FIX 6M อยู่ที่ระดับ 0.82529%
 